नई दिल्ली: इन दिनों भोपाल की सड़कों पर गोल्ड मैडल, कांस्य पदक सहित अन्य पदकों को गले में लटकाए राष्ट्रीय पुरस्कार के लिए चयनित दिव्यांग धावक को देखा जा सकता है. ये वही धावक है जिसने राष्ट्रीय प्रतिस्पर्धा में 100 मीटर दौड़ 13 सेकंड में पूरी कर मध्यप्रदेश का नाम रौशन किया था. यही वजह थी कि सामाजिक न्याय एवं निशक्त कल्याण संचालनालय, मध्य प्रदेश द्वारा सितम्बर 2017 को मनमोहन लोधी को प्रदेश का सर्वश्रेष्ठ दिव्यांग खिलाड़ी घोषित भी किया गया था, साथ-साथ उसे प्रशंसा और प्रमाण पत्र भी जारी किया गया था. साथ ही राष्ट्रीय पुरस्कार के लिए भी नाम प्रस्तावित किया गया था. लेकिन उसे क्या मालूम था कि उसे भोपाल की सड़कों पर भीख मांगकर अपने हक के लिए लड़ाई लड़नी पड़ेगी.